[pic] | EUROOPAN YHTEISÖJEN KOMISSIO |

Bryssel 26.7.2005

KOM(2005) 336 lopullinen

Ehdotus

NEUVOSTON PÄÄTÖS

Euroopan yhteisöjen ja niiden jäsenvaltioiden sekä Ukrainan kumppanuus- ja yhteistyösopimuksella perustetussa yhteistyökomiteassa vahvistettavasta nykyisen alakomiteajaon muuttamista koskevasta yhteisön kannasta

(komission esittämä)

PERUSTELUT

1. Kesäkuun 14. päivänä 2004 annettujen Euroopan naapuruuspolitiikkaa (ENP) koskevien päätelmien mukaan yleisten asioiden ja ulkosuhteiden neuvosto ”oli tyytyväinen komission ehdotukseen, jonka mukaan toimintasuunnitelmien täytäntöönpanon edistämiseen ja valvomiseen voitaisiin käyttää assosiaatiosopimusten ja kumppanuus- ja yhteistyösopimusten mukaisia elimiä” ja ”katsoi, että kyseisten sopimusten mukaisia rakenteita olisi tarvittaessa tarkistettava sen varmistamiseksi, että Euroopan naapuruuspolitiikan kaikki ensisijaiset tavoitteet otetaan asianmukaisesti huomioon”.

2. Helmikuun 21. päivänä 2005 EU–Ukraina-yhteistyöneuvosto hyväksyi EU–Ukraina-toimintasuunnitelman täytäntöönpanoa koskevan suosituksen. Suosituksen mukaan toimintasuunnitelmassa määritetään käytännön vaiheet, joiden kautta sopimuspuolet voivat täyttää Euroopan yhteisöjen ja niiden jäsenvaltioiden sekä Ukrainan vuoden 1998 kumppanuus- ja yhteistyösopimuksesta johtuvat velvoitteensa. Lisäksi siinä luodaan laajempi kehys EU:n ja Ukrainan suhteiden lujittamiselle niin, että edetään huomattavaan taloudelliseen yhdentymiseen ja syvempään poliittiseen yhteistyöhön.

3. Tässä ehdotettavan kumppanuus- ja yhteistyösopimukseen liittyvän alakomiteajaon uudistuksen tarkoituksena on mahdollistaa Ukrainan ja EU:n välinen laaja-alainen keskustelu kahdenvälisten suhteiden kaikilla osa-alueilla ja Euroopan naapuruuspolitiikkaan liittyvien toimintasuunnitelmien täytäntöönpanon tehokas edistäminen ja seuranta suunnitelmien mukaisesti.

4. Alakomiteajakoa muuttamalla luodaan myös parhaat mahdolliset edellytykset sille, että komission eri alojen yksiköt osallistuvat toimiin tehokkaasti.

5. Ohessa annetaan edellä mainitun kumppanuus- ja yhteistyösopimuksen tekemisestä 26 päivänä tammikuuta 1998 tehdyn neuvoston ja komission päätöksen 2 artiklan 1 kohdan mukaisesti ehdotus neuvoston päätökseksi yhteistyökomiteassa vahvistettavasta yhteisön kannasta.

Ehdotus

NEUVOSTON PÄÄTÖS

Euroopan yhteisöjen ja niiden jäsenvaltioiden sekä Ukrainan kumppanuus- ja yhteistyösopimuksella perustetussa yhteistyökomiteassa vahvistettavasta nykyisen alakomiteajaon muuttamista koskevasta yhteisön kannasta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Euroopan yhteisöjen ja niiden jäsenvaltioiden sekä Ukrainan välisen kumppanuus- ja yhteistyösopimuksen, jäljempänä ’kumppanuus- ja yhteistyösopimus’, tekemisestä 26 päivänä tammikuuta 1998 tehdyn neuvoston ja komission päätöksen 2 artiklan 1 kohdan,

ottaa huomioon komission ehdotuksen,

sekä katsoo seuraavaa:

6. Neuvosto totesi 14 päivänä kesäkuuta 2004, että se ”oli tyytyväinen komission ehdotukseen, jonka mukaan toimintasuunnitelmien täytäntöönpanon edistämiseen ja valvomiseen voitaisiin käyttää assosiaatiosopimusten ja kumppanuus- ja yhteistyösopimusten mukaisia elimiä” ja ”katsoi, että kyseisten sopimusten mukaisia rakenteita olisi tarvittaessa tarkistettava sen varmistamiseksi, että Euroopan naapuruuspolitiikan kaikki ensisijaiset tavoitteet otetaan asianmukaisesti huomioon”.

7. EU–Ukraina-yhteistyöneuvosto hyväksyi 21 päivänä helmikuuta 2005 EU–Ukraina-toimintasuunnitelman täytäntöönpanoa koskevan suosituksen.

8. Mainitun kumppanuus- ja yhteistyösopimuksen 87 artiklassa määrätään, että yhteistyöneuvostoa avustaa sen tehtävien hoidossa yhteistyökomitea.

9. EU–Ukraina-yhteistyöneuvosto hyväksyi 9 päivänä kesäkuuta 1998 yhteistyökomitean työjärjestyksen, jossa vastuu alakomiteoiden asettamisesta ja uusien alakomiteoiden perustamisesta siirretään EU–Ukraina-yhteistyökomitealle,

ON PÄÄTTÄNYT SEURAAVAA:

Ainoa artikla

1. Euroopan yhteisöjen ja niiden jäsenvaltioiden sekä Ukrainan kumppanuus- ja yhteistyösopimuksen 87 artiklalla perustetussa yhteistyökomiteassa vahvistettava yhteisön kanta, joka koskee kumppanuus- ja yhteistyösopimukseen liittyvän alakomiteajaon muuttamista, on tämän päätöksen liitteenä.

Tehty Brysselissä

Neuvoston puolesta

Puheenjohtaja

LIITE 1

YHTEISTYÖKOMITEA, joka

ottaa huomioon Euroopan yhteisöjen ja niiden jäsenvaltioiden sekä Ukrainan kumppanuus- ja yhteistyösopimuksen ja erityisesti sen 87 artiklan,

sekä katsoo seuraavaa:

(1) EU–Ukraina-yhteistyöneuvosto hyväksyi 21 päivänä helmikuuta 2005 EU–Ukraina-toimintasuunnitelman täytäntöönpanoa koskevan suosituksen.

(2) Yhteistyökomitean työjärjestyksen 10 artiklan mukaan yhteistyöneuvosto on siirtänyt yhteistyökomitealle valtuudet perustaa alakomiteoita ja määritellä niiden tehtävät,

ON PÄÄTTÄNYT SEURAAVAA:

Ainoa artikla

Hyväksytään liitteessä esitetty kumppanuus- ja yhteistyösopimukseen liittyvä uusi alakomiteajako.

Tehty [kirjallista menettelyä noudattaen]

EU–Ukraina-yhteistyökomitean puolesta Ukrainan puolesta

Euroopan yhteisön puolesta

LIITE 2 Uusi EU–Ukraina-alakomiteajako

Alakomitea | Luettelo aihealueista (ei tyhjentävä)[1] | Asiaa koskevat kumppanuus- ja yhteistyösopimuksen artiklat | Asiaa koskevat ENP-toimintasuunnitelman kohdat (tavoitteet) |

Alakomitea 1: Kauppa ja investoinnit | Kaikki WTO:hon ja/tai pääosin kauppaan ja investointeihin liittyvät kysymykset mukaan luettuina seuraavat: palvelujen kauppa; kaupan tekniset esteet, investoinnit, sijoittautuminen, kaupan helpottaminen, teollis- ja tekijänoikeudet sekä julkiset hankinnat (kauppaan liittyen); vapaakauppa-alue; polkumyynnin vastaiset toimenpiteet ja suojatoimenpiteet; alakohtaiset kauppaan liittyvät kysymykset; maatalous, kalastus, terveys- ja kasvinsuojelutoimet, näillä aloilla annettava tekninen apu. | 10–23, 37–38, 39, 41–47, 49, 50, 55, liite IV, 4, 30, 32-36, 54, 57, 22, 60 | 18, 2.3 (kauppa, markkinat ja säännösten uudistaminen), 25, 26, 27, 31, 32, 33, 34, 35, 41, 42 |

Alakomitea 2: Talous- ja sosiaaliasiat, rahoitus ja tilastot | Makrotalouteen liittyvät kysymykset, työllisyys- ja sosiaalipolitiikka, rahoitusmarkkinat, tilastot, rakenteelliset uudistukset, verotus, julkisen talouden hoito mukaan luettuina tilintarkastukset ja varainhoidon valvonta, rahoituspalvelut, näillä aloilla annettava tekninen apu, teknisen avun yleisperiaatteet. | 24, 25, 52, 67, 69, 48, 71, 77 | 16, 19, 20, 21, 22, 23, 34, 36, 37, 38, 43, 44 |

Alakomitea 3: Yrityspolitiikka, kilpailu, sääntely-yhteistyö | Sääntely-yhteistyö teollisuustuotteiden alalla (standardit, tekniset säännökset, vaatimustenmukaisuuden arviointi); teollisuuspolitiikkaa koskeva vuoropuhelu; pk-yritykset, kilpailu, julkiset hankinnat ja teollis- ja tekijänoikeudet (lainsäädäntöön liittyvät näkökohdat); yhtiölainsäädäntö, avaruus, kuluttajansuoja, sääntely-yhteistyön ja lainsäädännön lähentämisen seuranta[2]. Näillä aloilla annettava tekninen apu. | 49, 51, 53, 55, 56, 65, 73, 75 | 16, 17, 19, 23, 24, 30, 32, 33, 34, 35, 39, 40, 41, 42, 45, 65 |

Alakomitea 4: Energia, liikenne, ydinturvallisuus ja ympäristö | Energiamarkkinoiden yhdentyminen, energiainfrastruktuuri, ydinturvallisuus, energiatehokkuus, energiantuotanto, liikenne, Galileo-hanke, meriturvallisuus. Ympäristökysymykset, kestävän kehityksen strategia, näillä aloilla annettava tekninen apu. | 23, 31, 39, 40, 61, 62, 63, 64 | 24, 46–57, 60–62 |

Alakomitea 5: Tullialan yhteistyö ja rajat ylittävä yhteistyö | Tullialan yhteistyö, rajat ylittävä yhteistyö (muilla kuin alakomitea 6:n aloilla), näillä aloilla annettava tekninen apu. | 39, 76, tullialan yhteistyötä koskeva pöytäkirja | 15, 28–29, 31, 69, 70 |

Alakomitea 6: Vapaus, turvallisuus ja oikeus | Järjestäytyneen ja kansainvälisen rikollisuuden torjunta, rajat ylittävä yhteistyö vapaus-, turvallisuus- ja oikeusasioissa, rajavalvonta, maahanmuutto, turvapaikka-asiat, rahanpesu, huumeiden torjunta, laittoman toiminnan ehkäisy, oikeusjärjestelmän uudistaminen, korruption torjunta, oikeusvaltio, hyvä hallinto, näillä aloilla annettava tekninen apu. | 27, 68, 79 | 2.1 soveltuvin osin, erityisesti tavoitteet 2, 3, 12 ja 15; 2.4 (YOS-toimintasuunnitelma), 69 |

Alakomitea 7: Tiede ja teknologia, T&K, koulutus, kulttuuri ja kansanterveys. Tietoyhteiskunta ja tiedotusvälineet. | Avaruus, yleiset satelliittinavigointiin liittyvät näkökohdat, koulutus, osallistuminen kuudenteen T&K-puiteohjelmaan, tietoyhteiskunta/tietoyhteiskunnan teknologia (tutkimusnäkökohdat), kulttuuri, kansanterveys, markkinoiden vapauttaminen sähköisen viestinnän alalla, sääntelykehys, online-palvelut, joukkoviestintäpolitiikka, näillä aloilla annettava tekninen apu. | 58, 59, 65, 66, 74, 80 | 58–59, 63–68, 71 |

[1] Muutama erityiskysymys voi kuulua useamman alakomitean vastuualueeseen. Tällaisissa tapauksissa puheenjohtaja ja sihteeristö ovat, tarvittaessa yhteistyökomitean opastuksella, vastuussa siitä, että kysymystä käsitellään johdonmukaisesti kumppanuus- ja yhteistyösopimuksella perustetuissa elimissä sopimuksen tavoitteita parhaiten edistävällä tavalla.

[2] Kunkin alakomitean olisi edelleen käsiteltävä lainsäädännön lähentämistä oman vastuualueensa osalta.